**JAVNI POZIV ZA DODJELU DRŽAVNE POTPORE ZA KULTURNA DOGAĐANJA NA PODRUČJU GRADA ZAGREBA ZA 2024. GODINU**

***-najčešće postavljana pitanja-***

**Točka 3. – Prihvatljivi korisnici potpora**

1. **Je li umjetnička organizacija prihvatljiv prijavitelj?**

S obzirom da umjetnička organizacija nije trgovačko društvo u smislu Zakona o trgovačkim društvima, odnosno ne pripada skupini mikro, malih i srednjih poduzetnika koji ispunjavaju uvjete utvrđene u Prilogu 1. Uredbe o skupnom izuzeću, nije prihvatljiv prijavitelj.

1. **Jesu li udruge prihvatljivi prijavitelj?**

Prihvatljivi korisnici potpora su trgovačka društva u smislu Zakona o trgovačkim društvima, odnosno mikro, mali i srednji poduzetnici koji ispunjavaju uvjete utvrđene u Prilogu 1. Uredbe o skupnom izuzeću, što znači da udruge nisu prihvatljivi prijavitelji.

1. **Treba li prijavitelj imati registriranu određenu djelatnost kako bi bio prihvatljiv prijavitelj, u tekstu Poziva ne pronalazi se da je određena djelatnost preduvjet prijavi?**

Sukladno Zakonu o zabrani i sprječavanju obavljanja neregistrirane djelatnosti, obavljanje neregistrirane djelatnosti je zabranjeno, a obavijest DZS-a dostavljaju se zbog internih procedura.

1. **Može li se paušalni obrtnik prijaviti na natječaj?**

Prihvatljivi korisnici potpora su trgovačka društva u smislu Zakona o trgovačkim društvima, odnosno mikro, mali i srednji poduzetnici koji ispunjavaju uvjete utvrđene u Prilogu 1. Uredbe o skupnom izuzeću, što znači da paušalni obrtnici nisu prihvatljivi prijavitelji.

1. **Ukoliko radim kao suorganizator (koproducent) za jednu veliku manifestaciju kojoj je glavni organizator umjetnička organizacija (ta umjetnička organizacija je dobila potporu Grada Zagreba za javne potrebe u kulturi), mogu li se kao suorganizator prijaviti na natječaj sa svojim obrtom?**

Ako događanje organizira više suorganizatora, Prijavu za dodjelu potpore može podnijeti samo jedan od suorganizatora kojeg ostali suorganizatori ovlaste za podnošenje Prijave, pritom imajući u vidu da je taj suorganizator mikro, mali i srednji poduzetnik (trgovačko društvo koji ispunjava uvjete utvrđene u Prilogu 1. Uredbe o skupnom izuzeću).

1. **Može li se ista pravna osoba koja je dobila potporu na prvom Javnom pozivu, javiti ponovno i na drugi, ali za drugo događanje?**

Ista pravna osoba kojoj je dodijeljena državna potpora na prethodnom javnom pozivu, može se prijaviti i na II. Javni poziv.

**Točka 4. – Uvjeti za dodjelu potpore**

1. ***‘’Korisnici potpore imaju pravo na razumnu dobit koja ne premašuje 10 % odobrenog iznosa potpore. Ukoliko korisnik potpore ostvari razumnu dobit koja premašuje 10 % odobrenog iznosa potpore, dužan je vratiti razliku između razumne dobiti i odobrenog iznosa potpore.*’’ Međutim, u kriterijima bodovanja, pod Financijska održivost, navedeni su kriteriji koji nose maksimalni broj bodova: *‘’Ima li prijavitelj stabilne i dovoljne izvore financiranja?’’* Smatramo da je ovo u koliziji jedno s drugim.**

U kriteriju V. Financijska održivost, ocjenjuje se ima li prijavitelj stabilne, dovoljne i raznolike izvore financiranja za dio koji ne pokriva potpora, što je potrebno pokrijepiti dokazima. Ovdje se ocjenjuje na koji način je zatvorena financijska konstrukcija projekta, odnosno, jesu li izvori financiranja dostatni (vlastiti i drugi izvor, kao što su npr. sponzori, druge javne institucije itd.).

Ako dobit koju korisnik ostvari premaši 10% iznosa državne potpore, korisnik potpore biti će dužan vratiti razliku između premašenog iznosa i odobrenog iznosa državne potpore.

1. **Maksimalna dobit od 10% se odnosi na projekt/događanje ili na trgovačko društvo koje organizira događanje? Organizator je trgovačko društvo i financira projekt iz redovnog poslovanja dok je događanje još uvijek u razvoju i ne ostvaruje dobit. Time je zadovoljen uvjet o financijskoj održivosti, ali smo time i u koliziji s uvjetom o maksimalnoj dobiti, kojim dokazujemo da su nam potrebna navedena sredstva.**

Dobit od 10 % odnosi se na projekt, a ne na dobit društva.

1. **Gleda li se kumulativ posjetitelja za sve godine organiziranja događanja?**

Broj posjetitelja za  pojedinu razinu događanja, odnosi se samo na ovogodišnje događanje koje se prijavljuje za državnu potporu, ne za kumulativ svih godina.

1. **Kako se konkretno, prilikom prijave, dokazuje broj posjetitelja?**

Broj i strukturu posjetitelja u prijavi možete procijeniti na temelju podataka o broju i strukturi posjetitelja koji su prisustvovali događanju u prethodnim godinama, ili na temelju jasno pojašnjene i dokazive metodologije procijene broja posjetitelja.

1. **Jesu li i u kojoj mjeri tokom provedbe dozvoljene diskrepancije između planiranog i ostvarenog broja posjetitelja (npr. uslijed nepredviđenih okolnosti kao što su loši vremenski uvjeti, a festival je na otvorenom i sl.)?**

Prilikom procjene broja posjetitelja, uputno je voditi računa o što realnijoj procjeni, imajući u vidu kako broj posjetitelja predstavlja uvjet za razinu događanja te da se broj posjetitelja boduje, a na temelju toga se dodjeljuje državna potpora.

Odstupanja su dozvoljena unutar iste razine događanja. U slučaju da broj posjetitelja koji je naveden u prijavi za određenu razinu događanja odstupa u toj mjeri da ne udovoljava uvjetima za razinu za koju je odobrena potpora, imat će za posljedicu vraćanje dijela ili cijele potpore.

1. **Mogu li se prijavljivati manifestacije u 2025., a ako je odgovor negativan, znači li to da se mogu prijaviti manifestacije iz 2024. koje su već završene?**

Grad Zagreb objavio je II. Javni poziv za dodjelu državnih potpora za kulturna događanja na području Grada Zagreba za 2024. godinu za organizaciju umjetničkih ili kulturnih događanja i festivala u 2024. godini uključujući i ona događanja koja su se održala u 2024. godini do trenutka raspisivanja ovog javnog poziva. Program državne potpore za kulturna događanja na području Grada Zagreba donesen za razdoblje od 2024. do 2025. godine, a sredstva za provođenje planirana su u Proračunu Grada Zagreba za 2024. i projekcijama za 2025. i 2026. godinu. S obzirom na navedeno, događanja koja će se održati u 2025. godini moći ćete prijaviti sljedeće godine.

1. **Moraju li aktivnosti biti provedene do 31.12.2024. najkasnije?**

Grad Zagreb objavio je II. Javni poziv za dodjelu državnih potpora za kulturna događanja na području Grada Zagreba za 2024. godinu za organizaciju umjetničkih ili kulturnih događanja i festivala koji se održavaju isključivo u 2024. godini.

**Točka 5. – Intenzitet potpore i prihvatljivi troškovi**

1. **Može li se prijaviti na natječaj ako još uvijek nije dogovoren točan prostor za održavanje, nego postoje ponude za nekoliko prihvatljivih prostora?**

Događanje mora biti u Zagrebu, a s obzirom da se točna lokacija ne ocjenjuje, odnosno ne boduje, možete podnijeti prijavu i bez točne lokacije.

1. **Je li potrebno za svaki trošak iz prijavnice poslati ponudu ili je dovoljno za neke?**

Potrebno je dostaviti financijski plan u kojem je potrebno navesti sve planirane troškove i prihode koji se odnose na ovogodišnje događanje, s naznačenim troškovima za koje se traži državna potpora. Za svaki trošak za koji se traži potpora mora biti dostavljen dokaz u obliku ponude/računa/ugovora i dr.

1. **Ukoliko su suorganizatori tvrtka i udruga, moraju li svi prihvatljivi troškovi, tj. fakture, glasiti na prijavitelja, tj. tvrtku ili ukoliko postoji ugovor o suradnji na projektu između tvrtke i udruge, računi mogu glasiti na udrugu? U prijavnici za natječaj iskazujemo li ukupna sredstva ili samo sredstva glavnog prijavitelja, tj. tvrtke?**

Svi prihvatljivi troškovi i računi moraju glasiti na prijavitelja. U prijavi nužno je naznačiti ukupna sredstva.

1. **Je li potrebno priložiti račune/ponude u ukupnom iznosu traženih sredstava putem Prijave odnosno u maksimalnom iznosu odobrene državne potpore ili cjelovite produkcije koja se smatra prihvatljivim troškovima prema kriterijima Javnog poziva?**

Potrebno je dostaviti financijski plan u kojem je potrebno navesti sve planirane troškove i prihode koji se odnose na ovogodišnje događanje, s naznačenim troškovima za koje se traži državna potpora. Također, za sve što se traže dokazi u prijavnom obrascu ili kriterijima za ocjenjivanje, potrebno je i dokazati ponudama, računima, predračunima, ugovorima i sl.

1. **Ukoliko je potrebno priložiti račune/ponude sukladno predviđenim troškovima navedenim u troškovniku manifestacije, molim Vas za povratnu informaciju kakav oblik dokaza je potrebno dostaviti obzirom da su produkcijske pripreme još u tijeku i teku pregovori s dobavljačima oko konkretnih potreba i cijena, tj. u ovom trenutku još ne raspolažemo s definiranom dokumentacijom za sve elemente produkcije manifestacije. Također, ugovori s potvrđenim izvođačima, osim što u najvećem broju neće biti izdani od strane njihovih zastupnika do isteka roka prijave na Javni poziv, u pravilu imaju stroge odredbe o povjerljivosti pri čemu ih ne smijemo davati na uvid trećim stranama. Ukupni programski troškovi manifestacije navedeni u troškovniku manifestacije donose zbirni iznos troškova izvođača za nadolazeće izdanje manifestacije, no same ugovore i iznose ne smijemo dalje distribuirati.**

S obzirom da se radi o državnim potporama koje moraju biti transparentne, davatelj potpore mora imati uvid u sve troškove i prihode prijavljenog događanja. U slučaju odobravanja državne potpore, nakon provedenog događanja, biti će potrebno dostaviti izvješće o provedbi programa s računima i ugovorima te pripadajućim bankovnim transakcijama.  Troškovi koji se ne mogu dokazati, neće biti uzeti u obzir kao prihvatljivi troškovi pri izračunu iznosa državne potpore.

1. **Ako pošaljemo ukupno više troškova nego što je potrebno, možemo li neiskorištene troškove u ovoj prijavi koristiti kasnije kod eventualnih drugih prijava za potpore?**

Ukoliko ostvarite potporu, dužni ste po završetku događanja dostaviti izvješće o održanom događanju i utrošenim sredstvima potpore. Računi kojima se dokazuje namjensko korištenje potpore moraju se odnositi na 2024. godinu i ne smiju se koristiti kao dokaz o namjenskom korištenju potpora drugih potpora koje dodjeljuje Grad Zagreba i drugi davatelji potpora.

1. **Nigdje egzaktno nije navedeno jesu li troškovi izvođača prihvatljivi troškovi. Budući se u našem slučaju radi o glazbenom festivalu sa stranim i domaćim izvođačima, najveći dio troška i jesu sami izvođači. Jesu li su to prihvatljivi troškovi? Budući da u ovoj fazi, dosta vremena prije događanja, još nemamo ugovore i račune od izvođača, što je prihvatljivo kao dokaz? Mogu li to biti objave u medijima? Jesu li, u troškove „prava pristupa djelima zaštićenima autorskim pravom i drugom zaštićenom sadržaju  povezanim s pravima intelektualnog vlasništva“, prihvatljivi troškovi ZAMP-a? Jesu li prihvatljivi troškovi promotivnih ulaznica poklonjenih u svrhu promidžbe događanja? (celebritiji, influenseri, glazbene udruge, mediji, uzvanici, nagradne igre i sl.) U kojem obliku bi trebale biti dokaznice za navedene troškove podijeljenih ulaznica?**

Troškovi izvođača prihvatljiv su trošak, ako se mogu dokazati. Ako se ne mogu dokazati, odnosno nemate još ugovore, račune, predračune i sl. ne može se smatrati prihvatljivim troškovima i neće biti uzeti u obzir.

Troškovi ZAMP-a su prihvatljiv trošak.

Troškovi promotivnih/poklonjenih ulaznica nisu prihvatljiv trošak.

**Točka 7. – Sadržaj i način prijave na Javni poziv**

1. **Koji su prihvatljivi dokazi za dokazivanje broja i strukture posjetitelja?**

Broj i strukturu posjetitelja možete procijeniti na temelju podataka o broju i strukturi posjetitelja koji su prisustvovali događanju u prethodnim godinama, ili na temelju jasno pojašnjene i dokazive metodologije procijene broja posjetitelja.

Pri tome je uputno voditi računa o što realnijoj procjeni, imajući u vidu kako broj posjetitelja predstavlja uvjet za razinu događanja te da se broj posjetitelje boduje, a na temelju toga se dodjeljuje državna potpora. Ističemo važnost realne procjene, obzirom da se nakon održanog događanja davatelju potpore dostavlja izvješće o provedbi događanja, u kojem se, između ostalog, mora dokazati i stvarni broj posjetitelja. U slučaju da broj posjetitelja koji je naveden u prijavi za određenu razinu događanja odstupa u toj mjeri da ne udovoljava uvjetima za razinu za koju je odobrena potpora, imat će za posljedicu vraćanje dijela ili cijele potpore.

1. **Koji su prihvatljiv dokazi za dokazivanje broja i strukture posjetitelja ukoliko se planira novi festival/događanje?**

Ukoliko se planira prijaviti novi festival/događanje, za koje ne postoje dokazi o broju posjetitelja s prijašnjih događanja, prilaže se jasno pojašnjena i dokaziva metodologija procjene broja posjetitelja. Pri tome je uputno voditi računa o što realnijoj procjeni, imajući u vidu kako broj posjetitelja predstavlja uvjet za razinu događanja te da se broj posjetitelje boduje, a na temelju toga se dodjeljuje državna potpora. Ističemo važnost realne procjene, obzirom da se nakon održanog događanja davatelju potpore dostavlja izvješće o provedbi događanja, u kojem se, između ostalog, mora dokazati i stvarni broj posjetitelja. U slučaju da broj posjetitelja koji je naveden u prijavi za određenu razinu događanja odstupa u toj mjeri da ne udovoljava uvjetima za razinu za koju je odobrena potpora, imat će za posljedicu vraćanje dijela ili cijele potpore.

1. **Ako se prijavimo za drugu razinu i neki od uvjeta koji moraju biti ispunjeni ne bude prihvaćen ili izvršen u realizaciji, da li se spuštamo na treću razinu ili ispadamo iz natječaja?**

Odstupanja su dozvoljena unutar iste razine događanja. U slučaju da npr.  broj posjetitelja koji je naveden u prijavi za određenu razinu događanja odstupa u toj mjeri da ne udovoljava uvjetima za razinu za koju je odobrena potpora, imat će za posljedicu vraćanje dijela ili cijele potpore.

1. **Pod dijelom *navesti sve dokaze kojima se potvrđuje razina događanja za koju se podnosi prijava: (navesti i opisati dokaze te iste dostaviti),* je li dovoljno za one programe na koje je ulaz bio besplatan te se nisu dijelile besplatne ulaznice dostaviti interne tablice s evidencijom broja posjetitelja u dvoranama?**

Prilikom prijave mogu se dostaviti interni dokumenti evidencije, koje obavezno moraju biti potpisane/ovjerene od osobe ovlaštene za zastupanje. Nakon održanog događanja davatelju potpore dostavlja izvješće o provedbi događanja, u kojem se, između ostalog, mora dokazati i stvarni broj posjetitelja, bilo kroz evidenciju prodanih karata, ili u slučaju da su karte besplatne, nužno je dostaviti evidenciju iz koje se jasno može vidjeti stvarni broj posjetitelja.

1. **Koji su prihvatljivi dokazi za utvrđivanje broja izlagača/izvođača iz inozemstva i izvođača iz Hrvatske?**

Kao dokaz da se radi o izvođačima iz Hrvatske ili inozemstva možete priložiti program, račune, predračune, ponude, ugovor potpisan s izvođačem iz inozemstva, rooming liste i dr.

1. **Je li potrebno dostavljati dodatni dokaz da prijavitelj nije poduzetnik u poteškoćama, ili je obavezna dokumentacija u vidu Potvrde porezne uprave o nepostojanju duga i priloženi BON-2 ili SOL-2 dostatan dokaz tome?**

Dovoljno je dostaviti navedenu dokumentaciju, a gradski ured može obaviti dodatnu provjeru.

1. **Još nisu poznati izlagači koji će gostovati na ovogodišnjem događanju, mogu li se priložiti dokazi od prijašnjih godina.**

Ukoliko još nije definiran program za ovu godinu, mogu se priložiti programi prošlih godina u kojima je vidljivo da program redovito uključuje određeni postotak izvođača/izlagača iz inozemstva. Isto tako, obavezno je navesti ovogodišnje izlagače koje planirate angažirati i kontaktirati.

1. **Što se smatra 'dokazom'** **o manifestaciji i prethodnim izdanjima - hoće li koncizni sažetak svakog održanog izdanja manifestacije u proteklih 10 godina, odnosno sažetak nadolazećeg izdanja manifestacije za koju se podnosi Prijava, a u kojoj se navode traženi podaci (uz npr. priloženi vizual promotivnog materijala - plakat manifestacije koji navodi datume i dane održavanja, glavne izvođače, očekivani ili realizairani broj posjetitelja i dr.) biti prihvaćen i kao važeći dokaz i sastavni dio Prijave?**

Kao dokaz možete priložiti programe ili medijske objave prethodnih godina, a također sve ostalo što ste naveli.

1. **Obzirom da su računi i ponude izdani od treće strane i obično dostavljeni poštom, nismo u mogućnosti ih numerirati u nizu s cjelovitim dokumentom prijave, kako stoji u uputama u tekstu Javnog poziva. Je li u redu ako račune/ponude/ugovore dostavimo u nizu bez numeracije stranica samih ponuda?**

Stranice moraju biti numerirane i uredno uvezene u cjelinu, tako da je dozvoljeno ručno numeriranje stranica.

1. **Obzirom na volumen i količinu papira koji sačinjavaju ponude/računi i ugovori je li moguće iste dostaviti u e-formatu putem DVDa/CDa ili USB sticka?**

Dokumentaciju je nužno dostaviti u tiskanom obliku, a kao dodatan oblik možete dostaviti i putem DVDa/CDa ili USB sticka.

1. **Je li potrebno razdvajati svaki 'dokaz' u odvojeni dokument po točkama popisa Obavezne dokumentacije?**

Dokumentaciju je nužno dostaviti u tiskanom obliku, s naznakom što se točno dokazuje pojedinim dokazom.

1. **Numeriranje stranica Prijave jer nije moguće naknadno numerirati originale traženih potvrda ili ovjerene primjerke - molim Vas potvrdu da će iste biti prihvaćene ukoliko budu priložene u traženom redoslijedu Obaveze dokumentacije, ali bez numeriranja stranica po redoslijedu stranica sam Prijave?**

Stranice moraju biti numerirane i uredno uvezene u cjelinu te dostavljene u tiskanom obliku, tako da je dozvoljeno ručno numeriranje stranica.

1. **Je li nužno da Prijava bude uvezena spiralnim uvezom? Može li biti dostavljena u drugom obliku?**

Prijava i svi obrasci koji se predaju uz prijavu na javni poziv popunjavaju se na računalu i moraju biti uredno uvezeni u cjelinu – spiralno ili na drugi odgovarajući način.

1. **Je li potrebno prilagati više kopija Prijave ili je jedan originalan primjerak Prijave dostatan?**

Dovoljno je prilagati jedan primjerak prijave.

1. **Pri urudžbiranju Prijave u pisarnici Gradskog poglavarstva, na koji način se izdaje dokaznica da je Prijave u roku zaprimljena u pisarnici?**

Pri urudžbiranju dobijete broj (KLASU) ili neki drugi dokaz da je Vaša prijava uredno zaprimljena.

**Prilog 1. - Kriteriji za bodovanje**

1. **Čime se dokazuje struktura posjetitelja iz Hrvatske i inozemstva, ako se pri kupnji pojedinačnih ulaznica ne prikupljaju podatci o njihovoj nacionalnosti?**

Broj i strukturu posjetitelja možete procijeniti na temelju podataka o broju i strukturi posjetitelja koji su prisustvovali događanju u prethodnim godinama, ili na temelju jasno pojašnjene i dokazive metodologije procijene broja posjetitelja.

1. **Može li se za *iskustvo fizičkih osoba zaduženih za organizaciju/realizaciju događanja u posljednjih 15 godina* *(navesti i opisati te priložiti dokaze),* uz imena i kratke biografije užeg organizacijskog tima, staviti poveznica na popis ekipe na internetskoj stranici kao dokaz angažmana.**

Kao dokaze o iskustvu fizičkih osoba za zaduženih za organizaciju/realizaciju događanja u posljednjih 15 godina, možete staviti i poveznice na Vaše Internet stranice, ukoliko tamo postoji detaljniji popis iskustva osoba zaduženih za organizaciju/realizaciju događanja.

1. **Pod dijelom *broj poduzetnika koji su uključeni u organizaciju događanja* (upisati broj i dostaviti dokaze), je li dovoljno dostaviti popise računa izviještenih financijerima za prethodnu godinu, budući da se radi o velikom broju dokumenata (računa, ugovora, potvrda o plaćanju i sl.)?**

Nije potrebno dokazivati uključenost poduzetnika za prethodne godine i događanja, već se dokazuje broj poduzetnika koji su uključeni u organizaciju događanja za koje se traži potpora. Kao dokaz može se priložiti program, pojedinačni računi, predračuni, ponude ili ugovori i dr. Nakon održanog događanja davatelju potpore dostavlja se izvješće o provedbi događanja s računima.

1. **Pod dijelom *sadržaj popratne ponude događanja*: *(navesti i opisati popratni sadržaj događanja i priložiti dokaze)*, je li dovoljno priložiti poveznice na internetsku stranicu festivala i digitalne formate promotivnih materijala događanja iz prethodnih godina, budući da ovogodišnji još nisu dostupni?**

Prilikom prijave obavezno je navesti što se sve planira od sadržaja popratne ponude za ovogodišnje događanje. Kao dokaz za kriterij VIII. Sadržaj popratne ponude mogu se priložiti poveznice na internetsku stranicu festivala i digitalne formate promotivnih materijala događanja iz prethodnih godina, ukoliko još nije definiran program za ovu godinu ili nisu izrađeni promotivni materijali za ovu godinu.

1. **Prijavitelj ima/nema raznolike izvore financiranja *Da* nosi 10 bodova, *Ne* nosi 0 bodova. Nije jasno koji odgovor nosi koliko bodova, ljubazno Vas molimo pojašnjenje.**

U Prilogu 1. Kriteriji za bodovanje, pod kriterijem VI. Financijska održivost, ukoliko prijavitelj ima raznolike izvore financiranja dobiva 10 bodova, a ukoliko je odgovor NE, dobiva 0 bodova. Iz raznolikih izvora financiranja mora biti vidljivo da prijavitelj može pokriti dio troškova za koji ne traži državnu potporu.

1. **Kriterij bodovanja u *Kontinuitet događanja i reference prijavitelja*, odnosi li se taj kriterij na sve dosadašnje festivale koji su organizirani neovisno o prijavljenom festivalu za ovaj javni poziv? Ocjenjuju li se organizacijske sposobnosti i u drugim jednako posjećenim festivalima?**

Pod kriterijem II. Kontinuitet događanja i reference prijavitelja broj održanih događanja odnosi se na broj do sada održanih događanja za koje se traži potpora. U dosadašnje iskustvo fizičkih osoba zaduženih za organizaciju/realizaciju događanja ulazi i iskustvo u organiziranju svih događanja u posljednjih 15 godina (uključujući i događanje za koje se traži potpora), a koji ispunjavaju uvjete za razinu za koju se prijavljujete.

1. **Na što se to točno odnosi broj poduzetnika koji su uključeni u organiziranje/održavanje događanja?**

U Prilogu 1. Kriteriji za bodovanje, pod kriterijem VII. Socio-ekonomski učinak, broj poduzetnika koji su uključeni u organiziranje/održavanje događanja odnosi se na sve poduzetnike s kojima surađujete kako bi organizirali i održali događanje.

1. **Osim domaćih i stranih bendova, na manifestaciji sudjeluju domaći i strani izlagači koji će održavati razne radionice ili predavanja te predstavljati svoje proizvode, umjetnička djela i vještine. Pripadaju li svi ti sudionici u postotak od 50% inozemnih izvođača/izlagača navedenih kao uvjet za dodjelu potpore?**

Svi izvođači i sudionici koji su navedeni u programu kulturnog događanja i koji su uvršteni u financijski plan ulaze u postotak od 50% inozemnih izlagača/izvođača.

1. **Koji oblik dokaza je prihvatljiv za zelenu tranziciju?**

dokazuje se primjenom prateće opreme za realizaciju programa koja pridonosi kružnom gospodarstvu, sprečavanju i kontroli onečišćenja, zaštiti ekosustava (upotrebom višekratnih čaša, tanjura i pribora za jelo, osiguranjem dovoljnog broja odgovarajućih spremnika za otpad, primjenom odvojenogsakupljanja i primjerenog zbrinjavanja otpada, provođenjem zelene javne nabave i dr.), pritom je potrebno priložiti dokaze (račune, ponude, predračune, ugovore i dr.)